Die netjiese, nuwe Nissan Navara Titanium 2.5 dCi 4 x 4 | SARIE
Die netjiese, nuwe Nissan Navara Titanium 2.5 dCi 4 x 4	deur SARIE.com-span
“Hokaai stop die lorrie …..vanaand is dit net ek en jy. “ Ek weet nie watter soort lorrie Ray Dylan in gedagte het, maar die refrain van sy liedjie klink net reg vir ‘n dubbelkajuit Nissan Navara Titanium 4 x 4. Een ding is verseker, jy moet gereeld stop dat mense kan kyk en loer hoe die meneer binne en buite lyk. Ja, my buurman het ‘n deeglike inspeksie kom doen. En van “net ek en jy ry”, weet ek nie, want deesdae word bakkies mos ook as gesinsmotor ingespan.
Ek kon die Navara – tot my spyt, want die Kalahari wink – net op die snelweg en in stadverkeer op die proef stel. Die uitsig is goed, ek kon gemaklik en vinnig van baan verander en ook ‘n paar slaapkouse agterlaat. Om hoog te sit, het verseker ‘n voordeel of twee as jy nie self ‘n langeraat is nie. Die agterste sitplekke is taamlik regop, soos meeste dubbelkajuitbakkies s’n en hopelik kan die ontwerpers iewers ‘n plan hiermee bedink. Maar dalk sal skoonma dan elke vakansie wil saamry as julle die rowwer paaie in die land aandurf.